Skool wil R1 miljoen insamel vir behoeftige leerders(Foto: Hoërskool Centurion/Facebook) Hoërskool Centurion wil R1 miljoen insamel sodat leerders wie se huishoudings gebuk gaan onder die verwoestende gevolge van die Covid-19-pandemie steeds wêreldgehalte-onderrig sal ontvang. Dié geldinsamelingsprojek is vandeesweek van stapel gestuur nadat ŉ donateur vanuit die gemeenskap beloof het om R1 miljoen aan die skool te skenk indien hy dieselfde bedrag binne die volgende jaar kan oplewer. Volgens die skool, wat Vrydag meer as 60 jaar gelede sy deure vir die Afrikaanse gemeenskap van Centurion oopgemaak het, kan meer as ŉ kwart (27%) van sy leerdertal se ouers nie die skoolfonds bekostig nie. “Ons het ook amper 30 leerders wat in pleegsorg geplaas is van wie skoolfonds nie verhaal kan word nie. Ons moet die skool op 100%-bekwaamheidsvlak bestuur met 70% van die inkomste en die staat staan slegs vir 3% van hierdie tekort in, wat nouliks ŉ verskil maak,” het Johan Koekemoer, hoof van die skool, gesê. Dié skool, wat eens op ŉ tyd Hoërskool Verwoerdburg geheet het, het al verskeie uitdagings trotseer en is onder meer al twee keer onderwerp aan ŉ ongevraagde naamsverandering. ŉ Voedingskema word ook by die skool bestuur wat talle honger mae in die klaskamer stil. “Vir baie leerders bied ons die enigste veilige vesting wat hulle ken, die enigste plek waar hulle raakgesien en gekoester word,” het Koekemoer gesê. “Nietemin het Hoërskool Centurion besluit dat ons nie so maklik gaan lê nie. Terwyl die staat se strukture verval, sal ŉ gemeenskap wat saamstaan nie verval nie.” Die skool is verlede jaar aangewys as die beste akademiese hoërskool in Centurion en het ŉ 100%-slaagsyfer onder sy gr. 12-leerders opgelewer. Al 165 van dié matrikulante het ook toelating tot tersiêre instansies verkry. Die skool se alumni-stigting het ŉ hulpfonds gestig en vir Artikel 18A geregistreer sodat sakeondernemings ŉ belastingvoordeel kan geniet wanneer daar skenkings gegee word. Volgens Koekemoer kan lede van die publiek selfs so ver gaan om ŉ maandelikse skenking aan die skool te maak of ŉ kind se skoolfonds gedeeltelik of ten volle te subsidieer. “Ons nooi elkeen uit om saam met ons, deur middel van ons gemeenskapsfonds, aan die toekoms te bou. Die volgende generasie is ons verantwoordelikheid, so ons hoop lê in húlle.”